《摸鱼儿 春尽游极乐寺海棠落矣用樊榭韵》
清代·叶大庄

雪濛濛、落英如罽，僧庐风景依旧。三年两踏东华土，失意浑如病酒。

君记否。墨样藤花、金样垂丝柳。重帘坐久。更疏雨声凄，斜阳影淡，低唱破樱口。

来非偶，才过残红时候。郭外游人还有。斗茶读画山房晓，官酝宜赊三斗。

香梦瘦。想春事都城、半落词家手。禅幢静昼。剩绿幄浓阴，叩门看竹，小约剪灯又。

作者简介：叶大庄，字临恭，号损轩，闽县人。同治癸酉举人，历官邳州知州。有《写经斋初稿》、《续稿》。